

**Ályktun um tóbak og nikótín**

**Aðalfundur Krabbameinsfélags höfuðborgarsvæðisins, haldinn 18. mars 2024, hvetur stjórnvöld til þess að tímasetja sem fyrst hvenær Ísland ætlar að verða tóbakslaust og nikótínlaust land eins og hin norrænu löndin eru búin að ákveða og hefja sem fyrst vinnu til að undirbúa það.**

Sem áfanga að því markmiði þarf sem fyrst að:

* Fella allar nikótínvörur, sem ekki eru skilgreindar sem lyf, undir tóbaksvarnarlög. Í þessum sameinuðu lögum verði einnig tekin ný öflug skref í tóbaksvörnum og nikótínvörnum.
* Hækka aldursmörk til kaupa á tóbaksvörum og nikótínvörum úr 18 árum í 20 ár eins og gildir um áfengi og tryggja, eins og hægt er, að ungmenni undir þeim aldri eigi aldrei möguleika á að kaupa tóbaksvörur og nikótínvörur. Mjög mikilvægt er að allt sé gert til að koma í veg fyrir að börn og ungmenni ánetjist nikótíni.
* Hækka verulega verð á rafsígarettum, fylgihlutum þeirra og nikótínpúðum og banna einnota rafrettur, eins og gert var með sölu á sígarettum í stykkjatali á sínum tíma.
* Banna vefsölu á tóbaksvörum og nikótínvörum og efla til muna eftirlit með auglýsingum og áróðri á samfélagsmiðlum. Banna ~~þarf~~ að áhrifavaldar séu notaðir til að kynna tóbaksvörur og hvers kyns nikótínvarning.
* Gera umbúðir tóbaksvara og nikótínvara einsleitar og banna öll bragðefni í rafsígarettuvökvum og púðum (með eða án nikótíns). Ráðherra hefur þegar reglugerðarheimildir varðandi þessi atriði.
* Huga betur að takmörkun á aðgengi, sem er mikilvæg forvarnaraðgerð, en hér á landi hefur sölustöðum rafsígaretta og nikótínpúða fjölgað mikið. Sama gildir um vörutegundirnar, þeim fjölgar stöðugt.